
1. Contextul tematic 


Datoria foarte gravă de a transmite viaţa umană, care face din soţi colaboratori 
liberi şi responsabili ai Creatorului, a fost întotdeauna pentru aceştia izvor de mari 
bucurii, însoţite totuşi uneori de dificultăți şi suferințe. În toate timpurile, împli- 
nirea acestei datorii a pus conștiinței soţilor probleme serioase, dar evoluţia recentă 
a societăţii a antrenat astfel de schimbări încât s-au pus noi probleme pe care Bi- 
serica nu putea să le ignore, într-un domeniu care atinge aşa de aproape viața şi 
fericirea oamenilor!. 


Problema procreării responsabile este relativ nouă. În trecut nu se puneau 
întrebări nici despre procreare, nici despre responsabilitate şi cu atât mai pu- 
ţin asupra sensului procreării. Procrearea era considerată ca rezultatul natural 
al deciziei de a se căsători, pentru că a se căsători nu însemna atât „a forma un 
cuplu”, cât, mai degrabă, „a întemeia o familie”. Fertilitatea procreativă, dorită 
de orice pereche de soţi, considerată o „binecuvântare a lui Dumnezeu”, era 
văzută ca izvor de siguranţă şi era la mare valoare. Astăzi însă procrearea a 
devenit o problemă socială şi conjugală. Astăzi, familia care are mai mulți copii 
simte că trebuie să se justifice, să dea explicaţii, şi nu familia care are un singur 
copil. De la idealizarea femeii-mamă s-a ajuns la eliberarea femeii de „sclavia 
maternității”. 

Mergând pe linia Conciliului al II-lea din Vatican, referindu-se la realităţile 
matrimoniale, enciclica Humanae vitae se arată atentă la semnele timpului: în 
această lume „care este teatrul istoriei neamului omenesc şi poartă semnele 
eforturilor, înfrângerilor şi victoriilor sale”, „trebuie salvată persoana umană, 
trebuie edificată societatea umang”. „Aşadar omul, şi anume omul privit în 
unitatea şi integralitatea sa, omul, cu trupul şi sufletul, cu inima şi conştiinţa, 


1 PAUL AL VI-LEA, Scrisoarea enciclică despre reglementarea nașterilor Humanae vitae 
(25.07.1968): Ench Vat 3, 280-319, nr. 1 (de aici înainte se va cita HV). 

2 CONCILIUL AL II-LEA DIN VATICAN, Constituţia pastorală privind Biserica în lumea con- 
temporană Gaudium et spes (07.12.1965): EnchVat 1, 770-965, nr. 2 (se va cita GS). 

cu mintea şi voința sa, va constitui axul întregii noastre expuneri". Omul în 
istoria sa, cu speranţele și neliniştile sale. Iată de ce, chiar de la început, enci- 
clica face o constatare a situaţiei de fapt. În lumea contemporană se verifică 
trei mari categorii de evenimente, care pun într-o dimensiune nouă problema 
transmiterii vieții. Humanae vitae, la numărul 2, vorbeşte despre aceste schim- 
bări. 


1.1. Problema demografică şi cea economică 


Sunt schimbări şi temeri, înainte de toate, în ceea ce priveşte dezvoltarea 
demografică, o problemă veche care îşi află teoretizarea o dată cu T. R. Malthus:. 
De la începutul secolului al XIX-lea, treptat şi în formă tot mai crescândă, s-a 
creat o mentalitate diferită de aceea care dominase până în acel moment: teama 
că populaţia mondială creşte mai rapid (în ritm exponențial, geometric) decât 
resursele (care cresc într-un ritm aritmetic), şi de aici marea tentaţie a autori- 
tăților de a opune acestui pericol măsuri radicale“. „Neamul omenesc se preo- 
cupă tot mai mult de prevederea şi controlarea propriei creşteri demografice”, 
observă Conciliul. În acest context, procrearea nu mai poate fi considerată o 
valoare ce trebuie primită necondiţionat, ci un fapt ambivalent, cu o potenţială 
încărcătură negativă. Această concepție s-a răspândit, mai ales, ca urmare a 
noilor condiţii de viață create de societatea industrializată şi urbanizată, în 
care urmărirea bunăstării ridică enorm „costurile” pentru o nouă viață, dacă 


1GS$3. 

* Thomas Robert Malthus (1766-1834), pastor anglican, a publicat în 1798 An essay of the 
principle of the population as it affects the future improvement of society („Eseu despre princi- 
piul populaţiei”), devenind astfel fondatorul teoriei cunoscute sub numele de malthusianism, 
conform căreia populația crește în progresie geometrică, în timp ce mijloacele de subzistență 
cresc în progresie aritmetică; ca o consecinţă a acestei relații, credea Malthus, sărăcia, bolile, 
epidemiile, războaiele sunt o binecuvântare pentru omenire, asigurând echilibrul între numă- 
rul populaţiei şi numărul mijloacelor de subzistență. În acest sens, pune ipoteza unui „control 
preventiv” din partea omului; fiind pastor protestant, îl vedea bazat pe „castitate”. 

* După cel de-al Doilea Război Mondial, datorită progreselor medicinii, a crescut populaţia 
pentru prima dată în istorie şi în ţările din Lumea a Treia. De aici, „previziunile catastrofice” 
despre dezechilibrele dintre creşterea demografică şi resursele planetei, aşa cum s-a spus la 
Conferinţa mondială despre populaţie de la Roma din 1954, sub patronajul ONU. În deceniile 
următoare, organizaţiile internaţionale îşi însuşesc punctul de vedere occidental, după care 
ţările bogate se află în pericol, întrucât sunt asediate de o creştere a numărului celor săraci 
care riscă să consume multe resurse. Deja în 1968, „planningul familial” - ca un alt nume dat 
„controlului nașterilor” - este recunoscut de ONU printre drepturile omului. 

ţinem cont de condiţiile dificile de muncă şi de locuit, de exigenţele sporite 
din domeniul economic şi educaţional. Fiind dificilă creşterea demnă a unui 
mare număr de copii, procrearea a trebuit acum să se confrunte cu noile con- 
diţii de viaţă, cu creşterea demografică, cu posibilităţile concrete ale soților, 
ajungându-se până la fuga de procreare şi sfârşind aproape la a identifica pro- 
crearea responsabilă cu contracepţiat. 


1.2. Perceperea într-un mod nou a unor valori fundamentale 


Perceperea într-un mod nou a unor valori fundamentale în viața personală 
şi conjugală: iubirea şi sexul, este o altă schimbare la care se face referință în 
enciclică. Revoluţia sexuală care a început în anii 1960, după ce a fost teoreti- 
zată de Wilhelm Reich (1897-1957) în a sa La Revolution sexuelle (1930), are 
drept consecinţă faptul că familia nu mai este organizată având la bază căsătoria, 
considerată acum ca un „stăpân rigid” ce trebuie înlocuit cu un altul: sexul. 
Este un întreg proces cultural care îşi propune eliberarea comportamentului 
sexual de normele morale care l-a ţinut în frâu secole de-a rândul, pentru a-l 
restitui miticei naturalități care, în sfârşit, avea să-i facă pe oameni fericiţi”. De 
aici, libertinajul şi permisivismul în domeniul trăirii sexualităţii, oferindu-i-se 
omului modern lucrul cel mai important în ceea ce priveşte binele psihic al 
fiinţei sale. 


1.3. Dominarea de către om a realității infraumane şi a propriei fiinţe 


Progresele în chimie, farmacologie şi cunoştinţele de biologie şi de psiho- 
logie umană au dus la descoperirea şi perfecţionarea anticoncepționalelor: 
steriletul (1928), pilulele contraceptive răspândite pe piață din 1960 şi care se 
impun rapid ca un „bine” pentru controlul natalității, dar, mai ales, ca instru- 
ment de eliberare pentru femei, care acum devin „stăpâne” pe funcţia procre- 
ativă a sexualităţii lor, consolidându-se astfel pe linia revoluţiei feministe o 
nouă concepţie despre propria feminitate, corporalitate şi, prin urmare, des- 
pre propria sexualitate - ele singure pot decide să aducă pe lume un copil sau 
nu. Se ajunge astfel la separarea sexualităţii de procreare. Începe astfel o nouă 
etapă în practica sexualității, care pune întrebări inedite Bisericii. 


8 Cf. G. MURARO, „Procreazione responsabile”, în E CoMPAGNONI - G. PIANA, ed., Nuovo 
dizionario di teologia morale, Paoline, Cinisello Balsamo (Milano) 1990, 1008. 

” Un impuls decisiv dat revoluţiei sexuale vine din partea biologului Alfred Kinsey (1896- 
1956), cu care comportamentul sexual se scindează total de sfera emotivă şi de cea morală, 
pentru a fi considerat doar din punct de vedere fizic. 

2. Propuneri și provocări 


2.1. Comisia pontificală de studiere a problemelor populației, 
familiei şi natalității 


Papa Ioan al XXIII-lea a instituit în martie 1963 o Comisie pontificală de 
studiere a problemelor populaţiei, familiei şi natalității, pe care Papa Paul al 
VI-lea (1963-1978) a confirmat-o şi a lărgit-o!0. Această comisie, care 


cuprindea, în afară de numeroşi specialişti din diferite discipline, şi cupluri, avea 
drept scop nu numai să adune păreri asupra noilor probleme privind viaţa conju- 
gală, privind o corectă reglementare a natalității, dar şi să furnizeze elemente po- 
trivite de informare, pentru ca magisteriul să poată da un răspuns adecvat, aştep- 
tat nu numai de creștini, ci şi de opinia publică mondială”. 


Recurgerea din partea magisteriului la părerea unor experți din rândul po- 
porului lui Dumnezeu arată o mai mare sensibilitate eclezială. Papa însuşi pre- 
vede şi sugerează aprofundarea studiilor care pregătesc orientări ulterioare. 

Comisia pontificală este divizată în rezolvarea problemei. După ani de stu- 
diu, au fost redactate două documente - unul din partea majorităţii (71 de 
experți) şi altul din partea minorităţii — şi încredințate Papei Paul al VI-lea. În 
ciuda faptului că trebuiau să fie păstrate în secret, aceste documente au fost 
publicate în mod integral de un ziar catolic american (The National Catholic 
Reporter) şi de un ziar catolic britanic (The Tablet). Imediat apar o versiune în 
franceză - Controle des naissances et theologie. Le dossier de Rome, Seuil, Paris 
1967 - şi o versiune italiană - Controllo delle nascite e teologia. Il dossier di 
Roma, Queriniana, Brescia 1968. 

În rezoluţia majorităţii, comisia era înclinată să considere ca licită „regle- 
mentarea naşterilor prin recurgerea la mijloace, umane şi oneste, orânduite 
pentru promovarea unei fecundităţi a întregii vieţi matrimoniale în ansamblul 
său şi a realizării adevăratelor valori ale comunităţii conjugale fecunde”. Această 
soluţie izvora, în principal, din următoarele motive: din interpretarea princi- 
piului totalităţii, conform căruia finalitatea procreativă aparţine ansamblului 
vieţii conjugale, mai degrabă, decât fiecăruia dintre actele sale, din negarea 


1 Pe 23 iunie 1964, Paul al VI-lea şi-a rezervat tema contracepției, sustrăgând-o dezbaterii 
conciliare. A lărgit de la 6 la 12 comisia deja existentă. Un an mai târziu, a lărgit-o din nou, 
incluzând aici medici, sociologi, demografi, teologi şi mai mulţi soţi catolici. În martie 1966, 
a mai îngroșat rândurile, astfel că în cele din urmă comisia era compusă din 75 de membri, în 
afară de un preşedinte (cardinalul Ottaviani, prefectul de la SantUffizio) şi doi vicepreşedinţi 
(cardinalii Doepfner, german, şi Heenan, englez). 

actelor umane conjugale rele în mod intrinsec, aşa încât ele puteau fi justificate 
în vederea scopului iubirii unitive, dintr-o extensie a dominării omului asupra 
propriei persoane şi asupra dinamismelor sale biologice, aşa încât să poată să 
facă ineficace în mod licit funcțiile, atunci când există motive pentru limitarea 
naşterilor, dintr-o concepţie extensivă a exigențelor iubirii conjugale şi a pa- 
ternităţii responsabile”. De aceea spune Paul al VI-lea: „Concluziile la care a 
ajuns Comisia nu puteau fi totuşi considerate de Noi ca definitive, nici să ne 
dispenseze de a examina personal această gravă problemă”. 


2.2. Alte propuneri 


Alţi exponenţi calificaţi ai culturii catolice au adresat scrisori și petiţii Sfân- 
tului Scaun în această privinţă. lată-le pe cele mai importante: 

a) Address to the second Vatican Council on the subject of the problem of the 
Family, semnată de 182 de laici catolici din 12 naţiuni. Apărută pro manuscripto 
în octombrie 1964, are o mare răspândire în cotidiene şi săptămânale. În Italia, 
textul integral a fost publicat în „Questitalia”, 7 (1964) 748-750. 

b) După doi ani, în mai 1966, după ce Conciliul se încheiase, a fost lansat 
Second address to the Magisterium of the Church on the subject of Family Pro- 
blems, promovată de semnatarii precedentului Apel, care au adunat de această 
dată 500 de semnături. 

c) Mai grav, din punct de vedere eclezial, este un fragment din Mozione IV 
del III Congresso Internazionale per Apostolato dei Laici (Roma, 11-18 octom- 
brie 1967): în paragraful doi se cerea Magisteriului să intervină doar „asupra 
valorilor morale şi spirituale fundamentale, lăsând soților alegerea mijloacelor 
ştiinţifice sau tehnice de a realiza o paternitate responsabilă, ei acţionând con- 
form cu credinţa lor creştină şi pe baza consultării medicale şi ştiinţifice” 
(LOsservatore Romano, 20 ottobre 1967). 


2.3. Provocări pentru o schimbare în morala familiei 


Humanae vitae, la numărul 3, examinând aceste provocări care vin pentru 
o schimbare şi în morala familiei, se întreabă retoric: dată fiind această stare 
de lucruri, nu ar fi oare indicată o revizuire a normelor etice în vigoare, mai 


12 Cf. D. MONGILLO - E. CHIAVACI, ed. Humanae vitae. Note teologico-pastorali, Queriniana, 
Brescia 1968, 23. 
5HV6. 

ales dacă se ia în considerare faptul că nu pot fi respectate fără sacrificii, uneori 
eroice? 

Mai ales că pe linia teoriilor propuse de psihologia modernă, în special de 
Gestaltheorie, unii, plecând de la convingerea că actele umane nefiind un con- 
glomerat de elemente separate, o realitate proprie şi cu un sens de sine stătă- 
tor, ci fiind structuri complexe atât pe plan fizic, cât şi psihologic şi moral, 
atunci viața fiecărei persoane şi a comunităţii conjugale trebuie să fie conside- 
rată în totalitatea desfăşurării sale şi a impostaţiei sale. Astfel, atunci când 
aceasta, în ansamblul ei, este orientată spre fecunditate, acceptată în mod res- 
ponsabil, conferă moralitate deplină şi acelor acte conjugale făcute infecunde. 
Acestea, considerate în ele însele, apar incomplete: dobândesc însă deplina 
moralitate dacă, prospectate în viața soților, reintră într-o viziune de regle- 
mentare a naşterilor. La această provocare răspunde Humanae vitae atunci 
când spune că 


nu se pot invoca drept motive valabile pentru a justifica actele conjugale făcute în 
mod intenţionat nefecunde că trebuie ales un rău mai mic sau faptul că aceste acte 
ar constitui un tot cu actele fecunde care au precedat sau care vor urma, bucurân- 
du-se de una şi aceeaşi corectitudine morală!. 


Acum, enciclica se întreabă în mod retoric: 


Nu s-ar putea admite că finalitatea procreativă aparține ansamblului vieții conju- 
gale, mai degrabă, decât fiecărui act? (...) şi dat fiind simţul sporit al responsabili- 
tății, omului modern... nu a sosit momentul de a se încredința, mai degrabă, rați- 
unii şi voinţei datoria de a transmite viaţa decât ritmurilor biologice ale organismului 
său?” 


3. Răspunsul Bisericii 


Cuprinşi într-un asemenea complex de situații, foarte mulți contemporani ai noş- 
tri - observa Conciliul al II-lea din Vatican - sunt împiedicaţi să discearnă real- 
mente valorile perene şi în același timp nu știu cum să le armonizeze cu descope- 
ririle recente. De aceea, oscilând între speranță şi angoasă, întrebându-se asupra 
mersului lumii de astăzi, sunt apăsaţi de neliniște. Acest mers al lumii îi provoacă 
pe oameni, ba chiar îi constrânge să dea un răspuns‘. 


Reexaminând problema vieţii în contextul zilelor noastre, enciclica vrea să 
fie răspunsul pe linie de morală creştină la aceste mari probleme contemporane. 


4 HV 14. 
5HV3. 

3.1. Continuitate a învăţăturii Conciliului al II-lea din Vatican 


De fapt, după ce vorbeşte despre Biserică şi vocaţia omului în prima parte 
a lui Gaudium et spes, în partea a doua Conciliul, voind să atragă atenţia asu- 
pra unor probleme contemporane „mai urgente, care afectează în cea mai 
mare măsură neamul omenesc, se opreşte mai întâi la căsătorie şi familie. 
După aceea vorbeşte despre cultură, economie, politică, solidaritate şi pace, 
dar mai întâi despre căsătorie şi familie. De ce? Pentru că „binele persoanei şi 
al societății umane şi creştine este strâns legat de bunul mers al comunității 
conjugale şi familiale”. Şi chiar din capul locului observă că „iubirea conju- 
gală este prea adesea pângărită de egoism, de hedonism şi de practici ilicite 
împotriva procreării;... în anumite părți ale lumii sunt privite cu îngrijorare pro- 
blemele ridicate de creşterea demografică. Toate acestea neliniştesc conştiințele”!. 
De aceea, vorbeşte despre sfințenia căsătoriei şi a familiei (GS 48), despre iubi- 
rea conjugală (GS 49), despre rodnicia căsătoriei (GS 50). Perspectivele şi afir- 
maţiile lui Gaudium et spes despre căsătorie şi familie sunt aprofundate acum 
de Humanae vitae. De aceea, îi putem surprinde conţinutul doar în măsura în 
care descoperim legăturile profunde şi reale dintre enciclică şi constituția pas- 
torală. Există acelaşi sens al căsătoriei drept comunitate de iubire, acelaşi res- 
pect față de viaţă, aceeaşi concepție despre paternitatea şi maternitatea umană, 
aceeaşi considerație globală a vocației pământeşti şi supranaturale a omului 
care stă la baza celor două documente. Perspectiva conjugală afirmată de en- 
ciclică trebuie să fie înțeleasă ca integrare a doctrinei proclamate de Conciliul 
al II-lea din Vatican. 

În nota 14 de la numărul 51 (despre iubirea conjugală şi respectul față de 
viaţa umană) din Constituţia pastorală Gaudium et spes, Conciliul încredin- 
ţează Papei răspunsul la „unele probleme care necesită studiu mai aprofun- 
dat”, urmând ca „papa să se pronunţe”, căci, „la acest stadiu al învăţăturii ma- 
gisteriului, Conciliul nu intenționează să propună imediat soluţii concrete”. 
Astfel, Paul al VI-lea, același care a semnat Gaudium et spes pe 7 decembrie 
1965, îşi propune acum să ilustreze şi să interpreteze câteva texte din Gaudium 
et spes despre căsătorie şi familie, în special despre transmiterea vieții. 


17 GS 47. 
18 GS 47. 
9 GS 51. 

3.2. O viziune integrală despre om 


Principiile doctrinale ale enciclicii pleacă de la o viziune integrală a omului 
şi a vocației sale. 

Ca oricare altă problemă privind viaţa umană, problema natalității trebuie să fie 

considerată, dincolo de perspective parțiale, fie că ele sunt de ordin biologic sau 


psihologic, demografic sau sociologic, în lumina unei viziuni integrale a omului şi 
a vocației sale, nu numai naturală şi pământească, ci și supranaturală și veșnică”. 


3.3. Principii doctrinale 


Deoarece, în încercarea lor de a justifica metodele artificiale de control al naşteri- 
lor, mulți au apelat la exigenţele fie ale iubirii conjugale, fie ale unei „paternități 
responsabile”, se impune să clarificăm şi să precizăm bine adevărata concepţie a 
acestor două mari realități ale vieţii matrimoniale, referindu-ne, în special, la ceea 
ce a fost expus recent în această privinţă, într-o manieră foarte autorizată, de Con- 
ciliul al II-lea din Vatican, în Constituţia pastorală Gaudium et spes”. 


De fapt, punctele doctrinale forte ale lui Humanae vitae sunt două: 

- inseparabilitatea celor două elemente de valoare ale raportului conjugal: 
elementul unitiv şi cel procreativ; 

- deplina responsabilitate a alegerii procreative sau - cum se spune - pater- 
nitatea responsabilă. 


3.3.1. Dubla valoare a raportului conjugal 


Gaudium et spes a propus un element doctrinal nou: justificarea raportului 
conjugal nu este dată în mod exclusiv de finalitatea sa procreativă, ci și de ca- 
pacitatea sa de unire intimă şi totală între soți. „Căsătoria nu a fost instituită 
numai în vederea procreării”?. Numai privind în urmă, în istorie, ne putem da 
seama de noutatea afirmației conciliare. Începând cu 1930, apare o încercare 
de reînnoire a moralei matrimoniale, promovată de câţiva teologi germani ca 
H. Doms, B. Krempel şi de un grup de jurişti italieni”. Aceştia propuneau iu- 
birea ca principiu şi cauză a căsătoriei, revizuirea scopurilor căsătoriei, impu- 
nerea dimensiunii conjugale asupra dimensiunii procreative şi reabilitarea 


%HV7. 

"HV7. 

2 GS 50. 

2% Cf. S.D. Kozu, Evoluzione della dottrina circa l'essenza del matrimonio dal CIC al Vati- 
cano II, LIEF, Vicenza 1980, 282-291. 

plăcerii sexuale. A fost o polemică dificilă în care a intervenit pe atunci Sfântul 
Oficiu (actuala Congregaţie pentru Doctrina Credinței) pentru a răspunde 
negativ la anumite întrebări ce au fost puse cu privire la scopurile căsătoriei”. 
Acum este evident că Vatican II a considerat valide unele dintre acele propu- 
neri condamnate de Sfântul Oficiu şi a recunoscut în actul conjugal o dublă 
valoare: unitivă şi procreativă. Conciliul a formulat astfel principiul general: 


Atunci când este vorba de a pune de acord iubirea conjugală cu transmiterea res- 
ponsabilă a vieții, moralitatea comportamentului nu depinde aşadar numai de 
sinceritatea intenţiei şi de aprecierea motivelor, ci ea trebuie determinată după 
criterii ce respectă semnificaţia totală a dăruirii reciproce şi a procreării umane în 
contextul adevăratei iubiri”. 


Pe acest principiu s-a bazat Paul al VI-lea în elaborarea enciclicii Humanae 
vitae; de aici a extras criteriul moral pentru un exercițiu responsabil al procre- 
ării. El se fundamentează „pe legătura indisolubilă pe care a voit-o Dumnezeu 
şi pe care omul nu o poate rupe din iniţiativa sa, între cele două semnificaţii 
ale actului conjugal: unire și procreare”. Aceste două semnificaţii sunt înscrise 
în însăşi fiinţa bărbatului şi a femeii. Doar „menţinând aceste două aspecte 
esenţiale, unirea şi procrearea, actul conjugal păstrează în mod integral sensul 
de iubire reciprocă şi veritabilă şi orânduirea sa spre înalta vocaţie a omului la 
paternitate”? Sfântul Părinte încheie făcând apel la capacitatea rațională a 
omului modern şi deci a fiecăruia dintre noi: „Credem că oamenii timpului 
nostru sunt în măsură să înțeleagă caracterul profund rațional şi uman al aces- 
tui principiu fundamental”?. 

Elaborând principiul, acum devine destul de uşoară evaluarea etică a dife- 
ritelor metode. Contracepţia, ca distrugere voluntară a celor două semnifica- 
ţii, din moment ce sunt în mod natural legate între ele, apare incompatibilă cu 


Cf. Decretele Sfântului Oficiu din 29 martie 1944. Iată una dintre întrebările care se 
puneau: „Se poate accepta opinia unor autori recenți după care procrearea şi educaţia copilului 
nu reprezintă scopul primar al căsătoriei, iar scopurile secundare ale căsătoriei nu sunt în 
mod esenţial subordonate, dar la fel de importante, ba chiar independente?” (DS 2295 [3838]) 
În motivaţia răspunsului său, Sfântul Oficiu face referință la unele publicaţii, chiar dacă nu dă 
nume, care apărau poziţii inovatoare: „Aceste elucubraţii - spunea - sugerează că scopul pri- 
mar al căsătoriei este deplina comuniune a soţilor în a trăi şi în a acţiona, precum și comple- 
mentarea lor şi perfecționarea personală; iubirea reciprocă, creşterea şi perfecţionarea unirii 
conjugale care se obţine prin dăruirea corporală a propriei persoane” (DS 2295 [3838]). 

valoarea sexualității umane şi a iubirii conjugale. A le separa înseamnă a face 
un rău, chiar atunci când sunt motive grave. Căci 


nu este permis nici pentru cele mai grave motive să faci răul, pentru ca din el să 
rezulte un bine, adică să faci obiect al unui act pozitiv al voinței ceea ce este din 
firea sa o dezordine şi, în consecinţă, un lucru nedemn de persoana umană, chiar când 
este intenţia de a apăra sau promova bunuri individuale, familiale sau sociale?. 


Dacă omul nu poate separa cele două semnificaţii ale actului conjugal, cu 
toate acestea, a se folosi de darul iubirii conjugale respectând legile procesului 
procreativ este din punct de vedere etic permisă. Așadar, 


dacă există, pentru a rări naşterile, motive serioase datorate fie condiţiilor fizice 
sau psihologice ale soţilor, fie împrejurărilor exterioare, Biserica arată că le este 
permis soților să ţină cont de ciclurile naturale inerente funcţiilor de generare, 
pentru a se folosi de căsătorie numai în perioadele infertile şi a programa astfel 
natalitatea fără a prejudicia principiile morale pe care le-am amintit“. 


3.3.2. Paternitatea responsabilă 


Analiza paternităţii responsabile constituie partea principală a enciclicei. 
Pentru a răspunde întrebărilor formulate la început (cf. HV 3), pe care le-am 
prezentat în prima parte a acestui studiu, Paul al VI-lea face analiza a două 
mari şi fundamentale realități ale vieții matrimoniale: iubirea conjugală (HV 
8-9) şi paternitatea responsabilă (HV 10) în raportul lor reciproc. Pentru a da 
un răspuns întrebărilor puse, Papa nu recurge la ierarhia tradițională a scopu- 
rilor căsătoriei, printre care primul este procreaţia, ci face analiza raportului 
dintre iubirea conjugală şi paternitatea responsabilă, mergând pe linia Consti- 
tuţiei pastorale Gaudium et spes, care spune: 


În datoria lor de a transmite viaţa şi de a educa, îndatorire ce trebuie considerată 
ca misiunea lor proprie, soţii ştiu că sunt colaboratori ai iubirii lui Dumnezeu Cre- 
atorul şi, într-un fel, interpreții ei (...) În ultimă instanță, soții sunt aceia care tre- 
buie să hotărască, în faţa lui Dumnezeu, în această privinţă (...) Printr-o hotărâre 
bine gândită, luată în comun, primesc cu generozitate să crească în mod cores- 
punzător chiar și un număr mai mare de copii”. 


Plecând de la acest text, aş vrea să ne apropiem de ceea ce enciclica defineşte 
drept paternitate responsabilă. Soții sunt văzuţi drept colaboratori ai iubirii lui 

Dumnezeu şi, într-un fel, interpreţii ei. Ce trebuie să facă un interpret? Aici 
să-mi fie îngăduit să fac apel la un exemplu. O interpretare perfectă a unei 
Mazurca de Frederic Chopin presupune ca pianistul să aibă înalte calităţi pro- 
fesionale. Înainte de toate, trebuie să aibă vocaţie spre muzică, şi nu spre orice 
muzică, ci spre muzica de pian. Apoi, are nevoie de câteva calităţi care pot fi 
reduse, în principal, la trei. În primul rând, trebuie să ştie să citească în mod 
corect muzica; în al doilea rând, să aibă o mare capacitate tehnico-manuală, la 
care orice pianist este serios educat şi mai cere un îndelungat exercițiu zilnic; 
dar, mai ales, trebuie ajuns la o aşa profundă sintonie spirituală cu Chopin, 
încât să reuşească să săvârşească interpretarea ca şi cum pianistul însuşi ar 
compune în acel moment fragmentul executat. Pe scurt: cunoaşterea limbaju- 
lui muzical, tehnica executivă, inspiraţia artistică. 

Acestor calităţi ale interpretului de muzică le corespund prin analogie exi- 
genţe fundamentale sau, mai bine spus, calități permanente în persoana soți- 
lor, dacă vor să fie procreativi în mod responsabil. 


1. Vocaţia la iubire. Înainte de toate, este vocaţia la iubirea conjugală, care 
îşi „revelează adevărata natură şi nobleţe atunci când este considerată în izvo- 
rul său suprem, Dumnezeu, care este Iubire”. O adevărată analiză a iubirii 
conjugale, de care este legată strâns paternitatea responsabilă, presupune o 
idee exactă despre căsătorie: „Căsătoria nu este aşadar efectul întâmplării sau 
produsul evoluţiei forțelor naturale inconștiente: este o instituție înțeleaptă a 
Creatorului pentru a împlini în omenire planul său de iubire”. Pentru a gândi 
astfel, nu este suficient a avea „perspective parțiale, de ordin biologic sau psi- 
hologic, demografic sau sociologic”, căci nici una dintre aceste perspective 
nu poate constitui baza pentru un răspuns adecvat şi corect la întrebările for- 
mulate la început, deoarece orice răspuns care provine din perspective parţiale 
nu poate fi decât parţial. Căsătoria stabileşte o comuniune de persoane care se 
naşte şi se realizează prin dăruirea lor reciprocă. Iubirea conjugală se caracte- 
rizează cu notele care apar din această comuniune de persoane şi care cores- 
pund demnităţii personale a omului: este totală, adică o iubire ce angajează 
omul întreg, sensibilitatea, afectivitatea, spiritualitatea sa şi, totodată, este fidelă 
şi exclusivă. Această iubire „nu se epuizează total în comuniunea dintre soţi, 

ci ea este destinată să continue, dând naştere la noi vieţi”*. Această comuniune 
plină de iubire a soţilor este o condiţie pentru fecunditate, condiţie pentru 
procreaţie. Fiind o comuniune de actualizare a iubirii conjugale dintre persoane 
- întrucât este corporală şi în sens strict „sexuală” —, trebuie să se realizeze la 
nivelul persoanei şi al demnităţii sale. În baza acestei iubiri conjugale se poate 
formula acum o judecată exactă despre paternitatea responsabilă”. Această 
iubire conjugală - spune Paul al VI-lea - „cere în soţi o conştiinţă a misiunii 
lor de «paternitate responsabilă», asupra căreia pe bună dreptate se insistă atât 
de mult astăzi şi care trebuie să fie corect înțeleasă. Ea trebuie considerată sub 
diverse aspecte legitime şi legate între ele”. De aceea se opreşte să o definească 
în cele patru aspecte fundamentale ale sale. 


2. Cunoaşterea şi respectul faţă de funcţiile proceselor biologice. În primul 
rând, soții trebuie să ştie să citească limbajul persoanei lor, limbajul trupului. 
Papa explică astfel paternitatea responsabilă, considerată în primul său aspect: 
„În raport cu procesele biologice, paternitatea responsabilă înseamnă cunoaş- 
tere şi respect față de funcţiile lor; inteligența descoperă în puterea de a da 
viaţă legi biologice care fac parte din persoana umană”. 

Raportul persoanei cu trupul său nu este de ordin instrumental, ci substan- 
tial. Legile biologice proprii sexualității umane fac parte din persoana umană, 
sunt exigenţe ale ființei considerate în integritatea sa personală. Aceasta are o 
relevanță comportamentală deosebită. Sexualitatea umană nu poate fi „obiec- 
tivizată” după metoda dominării pe care omul o aplică realităţilor naturale 
impersonale. Orizontul moral, atunci când este vorba despre persoană, pune 
limite precise care nu pot fi schimbate pe măsură ce se lărgesc posibilitățile 
progresului ştiinţific. Nu există trecere imediată de la posibilităţile tehnice la 
liceitatea etică. Respectul demnităţii persoanei, din care trupul face parte inte- 
grantă, constituie mediaţia necesară pentru folosirea progresului ştiinţific. 
Trupul omului, parte integrantă a fiinţei, nu poate fi manipulat aşa cum se 
manipulează lucrurile; de fapt, el nu face parte din a avea, ci din a fi al persoa- 
nei. Atunci, cunoaşterea şi respectarea legilor biologice ale procesului procre- 
ativ fac parte integrantă din procrearea responsabilă. Înţelegând bine semnifi- 
caţia acestui aspect, apare nefondată acuza de „biologism” sau de „fizicism” 

adusă enciclicei. În mod clar, nu sunt procesele biologice în ele însele cele care 
constituie baza comportamentului moral, ci faptul că ele aparțin în mod esen- 
tial persoanei. Persoana cu demnitatea ei este acea care constituie fundamen- 
tul exigenţei morale. 


3. Autostăpânirea tendinţelor instinctului şi pasiunilor. În al doilea rând, soţii 
trebuie să posede capacitatea de a realiza limbajul trupului, nu oricum, ci în 
aşa fel încât să exprime iubirea lor care face din propria persoană un dar total 
pentru celălalt. Astfel explică enciclica al doilea aspect al paternității respon- 
sabile: „În raport cu tendinţa instinctului şi a pasiunilor, paternitatea responsabilă 
înseamnă stăpânirea necesară pe care fiecare trebuie să o exercite asupra lor”*. 

Pentru a fi responsabilă, activitatea procreativă trebuie să fie sub controlul 
inteligenţei şi al voinţei, facultăţi care dau acţiunii specificul uman. Exerciţiul 
sexualității umane implică o serie întreagă de dinamisme proprii psihicului 
uman: pulsiuni, afectivitate, emotivitate etc. În acțiunea sa, persoana trebuie 
să ştie să integreze toate aceste dinamisme cu specificul acțiunii umane morale: 
voința iluminată de inteligență. Omul are o structură autoposesivă. Atunci 
când se lasă dominat de instincte şi de pasiuni, se degradează pentru că pierde 
exercițiul libertăţii sale, care este facultatea superioară a acţiunii personale. 
Stăpânirea de sine este parte integrantă a paternităţii responsabile. Această 
capacitate este de fapt castitatea conjugală. Aici trebuie făcută o precizare: cas- 
titatea conjugală indică şi realizează integrarea exerciţiului sexualității în iubi- 
rea conjugală. Expresia cea mai înaltă a castității conjugale nu este abstinența, 
deşi face parte şi ea: o virtute nu se exprimă în mod eminent în a nu împlini o 
acțiune, ci tocmai în a acționa. Expresia cea mai înaltă a castității conjugale 
este actul cu care cei doi soţi devin un singur trup. 


4. Decizie ponderată, generoasă, respectând legea morală. În al treilea rând, 
calitatea cea mai prețioasă a soţilor este iubirea conjugală, care îi uneşte nu 
doar în dimensiunea lor fizică, ci şi totală, căci legătura iubirii este aceea care 
uneşte orice dimensiune a persoanei. În această perspectivă, procrearea res- 
ponsabilă înseamnă un stil de viaţă în care dimensiunile sexualității conjugale 
- fizică, psihică, dialogică, spirituală — se realizează într-o unitate de integrare, 
unde persoana soţilor atinge perfecțiunea. Existând iubire conjugală autentică, 
atunci sunt luate în considerare condiţiile fizice, economice, psihologice şi so- 
ciale. Astfel prezintă enciclica al treilea aspect al paternităţii responsabile: „În 

raport cu condiţiile fizice, economice, psihologice şi sociale, paternitatea res- 
ponsabilă se exercită fie prin hotărârea gândită şi generoasă de a creşte o fami- 
lie numeroasă, fie prin decizia, luată pentru motive grave şi în respectul legii 
morale, de a evita temporar sau chiar un timp nedeterminat o nouă naştere”. 
Activitatea procreativă este reglementată în baza faptului că nici nu se poate 
gândi a da naştere unei noi vieți dacă nu se pune problema educaţiei. A da 
viaţă nu înseamnă numai a o comunica în sens biologic; fecunditatea este 
umană când promovează viața sub toate formele: educaţie, angajare culturală, 
socială. A naște şi a educa formează o unitate inscindibilă. De aceea, Paul al 
VI-lea vorbeşte despre paternitate responsabilă şi deci despre maternitate res- 
ponsabilă, preferând acest concept celui de procreare responsabilă, tocmai 
pentru faptul că acest concept de paternitate implică şi aspectul educativ. 


Să-şi îndeplinească deci menirea cu toată răspunderea umană și creştină şi, prin- 
tr-un respect ascultător față de Dumnezeu, prin reflecţie şi strădanie comună, 
să-şi formeze o judecată dreaptă, ținând seama atât de binele lor, cât şi de al copi- 
ilor - fie deja născuți, fie prevăzuţi a se naşte —, evaluând condiţiile de viaţă atât 
materiale, cât şi spirituale ale epocii şi stării lor şi, în sfârşit, ţinând seama de binele 
comunităţii familiale, al societăţii vremelnice şi al Bisericii“, 


spunea Conciliul al II-lea din Vatican. Astfel, dacă viaţa care se dă copilului 
trebuie apoi şi educată, atunci procrearea responsabilă înseamnă evaluarea 
circumstanțelor concrete în care trăiesc soții, care sunt de ordin fizic, econo- 
mic, psihologic, social. În baza acestei evaluări, soții sunt chemaţi să decidă. 
Decizia poate să rămână deschisă la trei posibilități: 

a) creşterea numărului copiilor; 

b) o limitare a numărului naşterilor pentru un timp determinat; 

c) o limitare a numărului nașterilor pentru un timp nedeterminat. 

Dacă iubirea conjugală este iubire fecundă, adică orientată spre paternitate, 
atunci semnificaţia paternității responsabile, dedusă din proprietăţile esenţiale 
ale acestei iubiri (cf. HV 9), nu poate să se identifice doar cu limitarea nașterilor, 
căci paternitatea responsabilă este realizată atât de soţii care, printr-o delibe- 
rare gândită şi generoasă se decid să crească o familie numeroasă, cât şi de 
soţii care, pentru motive grave şi în respectul legii morale, se decid să limiteze 
numărul nașterilor. În acest sens, paternitatea responsabilă nu este și nu poate 
fi doar efectul unei anumite „tehnici” a colaborării conjugale: ea are, înainte de 
toate, per se o valoare etică. Un adevărat pericol — de care enciclica se străduieşte 

să-i ferească pe soţi - este tentaţia de a considera această problemă în afara 
domeniului eticii (actul conjugal ca o acțiune spontană, analogă visului sau 
hrănirii), luându-i astfel omului responsabilitatea propriilor acţiuni care sunt 
profund înrădăcinate în structura sa personală. Dar dacă iubirea este comuni- 
une de persoane și dacă ei îi corespunde paternitatea responsabilă, modul de 
a acţiona al soţilor care duce la o astfel de paternitate nu poate să fie indiferent 
din punct de vedere moral. 

Astfel, întrucât procrearea face parte din misiunea soţilor, limitarea naşte- 
rilor trebuie făcută în baza unor motive serioase, grave, justificabile. Aici pro- 
blema limitării este abordată în ordinea deciziei de luat; nu se vorbeşte încă de 
mijloacele necesare pentru actualizarea hotărârii, despre acestea enciclica va 
vorbi mai târziu (cf. HV 14-17). Se înţelege astfel că exercițiul paternităţii res- 
ponsabile comportă mereu două momente: unul deliberativ şi altul executiv. 
Aceste momente nu trebuie însă să fie confundate între ele, întrucât bunătatea 
etică a momentului deliberativ nu autorizează în mod automat alegerea orică- 
rui mijloc de reglementare a nașterilor. 


5. Folosirea conștiinței drepte în interpretarea ordinii morale obiective. În 
sfârşit, exerciţiul paternității şi maternității responsabile implică din plin viaţa 
morală a soţilor. Conștiinţa soților, într-o decizie atât de sublimă și delicată 
cum este aceea de a da viaţă, trebuie să acţioneze interpretând în mod fidel 
acea ordine morală care este stabilită de Dumnezeu. Conceptul de conştiinţă, 
la care se face referinţă aici, nu coincide nici cu cel de simplu organ executiv al 
legii dinainte stabilite şi impuse, nici cu cel de conştiinţă subiectivă pe care 
gândirea modernă o identifică cu simpla sinceritate a acțiunii. Conştiinţa este 
aceea care interpretează ordinea morală obiectivă stabilită de Dumnezeu. 
Aceasta presupune cunoaşterea şi respectul față de o atare ordine. Iar cheia de 
interpretare rămâne iubirea. Ama et fac quod vis, spunea sfântul Augustin 
(„Iubeşte şi fă ce vrei”). Existând iubire adevărată, acea iubire de dăruire (agape), 
cercul iubirii conjugale nu se închide şi nu se reduce la a se privi unul pe altul, 
ci rămâne deschis, căci soţii - vorba lui Saint-Exupery - învaţă să privească 
împreună spre... Altul (altul). În relaţia lor de iubire nu sunt singuri. „Legătura 
lor sfântă - le aminteşte Conciliul - nu depinde de bunul-plac al omului, căci 
Dumnezeu însuși este autorul căsătoriei, pe care a înzestrat-o cu multiple va- 
lori şi scopuri”*?. Aici intră ordinea morală. lar „paternitatea responsabilă - ne 
explică Paul al VI-lea descriind al patrulea aspect fundamental al paternităţii 

responsabile - comportă, mai presus de toate, un raport mai profund cu ordi- 
nea morală obiectivă stabilită de Dumnezeu, al cărei interpret fidel este con- 
ştiinţa dreaptă. Exercitarea responsabilă a paternităţii cere ca soții să recu- 
noască pe deplin datoriile lor față de Dumnezeu, față de ei înşişi, față de fami- 
lie şi față de societate, respectând ierarhia justă a valorilor”*. Astfel - încheie 
Papa —, „în misiunea pe care o au de a transmite viaţa, ei nu sunt, în consecinţă, 
liberi să procedeze după placul lor ca şi cum ar putea hotări în mod cu totul 
autonom căile oneste de urmat, ci ei trebuie să-şi conformeze conduita cu in- 
tenţia creatoare a lui Dumnezeu, exprimată în însăşi natura căsătoriei şi a ac- 
telor sale”. Aceasta înseamnă - ca să rămân la sugestia dată de exemplul de 
mai sus — ca soții să ajungă la o profundă sintonie spirituală cu Creatorul, cu a 
cărui iubire colaborează şi pe care o interpretează. 


4. Concluzie 


Concluzia este de ordin practic, pastoral: cum trebuie primită doctrina din 
enciclica Humanae vitae? 

În primul rând, nu ca pe o informaţie de ziar. De aici vine şi recomandarea 
de a nu falsifica şi de a nu compromite adevărul. Papa Benedict al XVI-lea, în 
discursul său din 10 mai 2008 adresat participanţilor la Congresul internaţio- 
nal cu ocazia a 40 de ani de la publicarea enciclicei Humanae vitae, aminteşte 
că textul a fost „adesea greşit înţeles şi greşit interpretat”, tocmai pentru că „se 
afla la începuturile unei profunde contestări care a marcat viaţa unor întregi 
generaţii”. Ne gândim la acel 1968 atât de frământat şi de zbuciumat. De 
aici, şi necesitatea de a învăţa adevăratul sens al iubirii fără a ne lăsa abătuţi de 
mesaje efemere care împiedică ajungerea la esenţa adevărului aflat în joc, de a 
nu furniza iluzii false în domeniul iubirii şi de a nu înşela cu privire la respon- 
sabilitățile genuine pe care sunt chemaţi să şi le asume soţii în exercitarea pro- 
priei sexualități. 

În al doilea rând, dacă vrem să rămânem fideli adevărului transmis, trebuie 
să avem cheia de lectură şi de înțelegere a doctrinei care este iubirea. Cuvân- 
tul-cheie pentru a intra cu coerenţă în conținuturile sale rămâne acela al iubirii. 
Iubirea conjugală este descrisă în cadrul unui proces global care nu se opreşte 
în fața împărțirii între suflet şi trup, nici nu se află numai sub sentiment, adesea 


2 HV 10. 

“ HV 10. 

4 BENEDICT AL XVI-LEA, „Discurs adresat participanților la Congresul pentru Humanae 
vitae” (10.05.2008): http://www.ercis.ro/actualitate/viata.asp?id=20080541. 


234 DIALOG TEOLOGIC 21 (2008) 


fugar şi precar, ci ia asupra sa unitatea persoanei şi a comuniunii totale a soți- 
lor“$. Numai în acest context şi legat de iubire se poate înțelege cum soţii devin, 
în iubirea lor conjugală, colaboratori ai lui Dumnezeu care îi cheamă să inter- 
preteze opera creaţiei în procrearea lor plină de responsabilitate paternă şi 
maternă. 


19 BENEDICT AL XVI-LEA, „Discurs adresat participanților la Congresul pentru Humanae 
vitae” (10.05.2008): http://www.ercis.ro/actualitate/viata.asp?id=20080541. 


